Document ID: /roh_data/filtered/fineweb-2-filterrobots_roh.jsonl.gz/4851

Sco tar campiunadis da sport datti er tar il campiunadi mundial da las professiuns ina qualificaziun. Mo ils megliers emprendists svizzers han la schanza da sa mesirar cun emprendists d'auters pajais. Tar ils megliers tutgan er Riet Bulfoni da Scuol, mecatronist d'autos, ed Irina Tuor da Breil, spezialista per la sanadad. Els dastgan ir l'october che vegn al campiunadi mundial ad Abu Dhabi.
Blera preparaziun
Tuttina sco en il sport ston era ils participants da quest campiunadi sa preparar e trenar. Per part va quai durant la lavur, per part dentant er en il temp liber. Riet Bulfoni quinta cun radund in mais lavur supplementara, ed er Irina Tuor quinta cun pauc temp liber fin l'october. Lura èn numnadamain ils World Skills, e la dumonda tgi ch'è il meglier mecatronist d'autos u la meglera spezialista per sanadad dal mund? Tgisa, forsa ina Rumantscha ed in Rumantsch.
RR actualitad 17:00